钦定古今图书集成/明伦汇编/交谊典/第090卷 > 册府元龟 > 《昔者行赠别姜祭酒先生》明·王稚登
## 钦定古今图书集成/明伦汇编/交谊典/第090卷 > 册府元龟 > 《昔者行赠别姜祭酒先生》明·王稚登

昔者薄游燕王都，燕人买骏皆买图。汝南袁公喜相
骨，称我一匹桃花驹。是时先帝论封禅，焚香日坐蓬
莱殿。二三元老书不停，记室竖儒供笔砚。袁公手内
金花笺，口召王生生不前。安知徐福《三山事》，但忆苏
秦二顷田。我欲东归劝我留，满床诗草尽见投。见时
醉操银不律，雌黄烂漫珊瑚钩。以兹感激国士知，新
旧存亡不可移。季札匣中镆鎁剑，脱挂徐君坟树枝。
浮云世态那堪说，众人闻之皆不悦。谢傅西州春草
深，羊昙涕泪空成雪。《赠刀人结袜子》可怜贫，时交一
生与一死。召公已死周公嗔，道旁之言未必真。冯驩
不去反见忌，天下尽讳为门人。宗伯中丞本爱才，乍
闻此语亦徘徊。惟君知我有心者，肝肠倾倒无所猜。
校书旧物许荐我，君纵殷勤我不来。子虚欲奏虽未
成，知己难忘杨意情。长安国门同日出，我归金阊君
石城。璧水曾经黄屋坐，祭酒胡床尚虚左。苜蓿先生
三数公，桃李门人千百个。纷纷入赀同舍生，春秋俱服左丘明。君行未可轻此辈，万一中间有马卿。